Det gik galt for en mand i 30'erne, da han torsdag morgen betjente en fjedermaskine på fjederfabrikken K.A. Fjedre på Jellingvej i Svenstrup. Han fik fire fingre i klemme og de står umiddelbart ikke til at redde, siger vagtchef ved Nordjyllands Politi, Karsten Kristensen. Ulykken skete klokken 9.15 torsdag morgen. Både ambulance og lægebil ankom til arbejdspladsen, hvor manden hurtigt blev fragtet til sygehuset. Politiet og Arbejdstilsynet har ligeledes været på arbejdspladsen for at sikre sig, at alle regler er blevet overholdt, men det er endnu for tidligt at sige, hvad der helt præcist er årsagen til ulykken.

Referat:
En mand i 30'erne har mistet fire fingre ved en arbejdsulykke på KA Fjedre i Svenstrup. Det skete, da han betjente en fjedermaskine, hvor fingrene kom i klemme.